سدیق بلووکینی

سدیق بلووکینی : ( ١٩٢٧ - ١٩٦٢ ) مەلا و سیاسەتوان و خاوەنی ئیمتیاز و بەڕێوەبەری ڕۆژنامەی کوردی - عەرەبیی حەفتانەی (ڕای گەل- رأي الأهالي)ی بوو

 سەرەتای ژیان و خوێندنی 
وێنۆک|سدیق بلووکینی
سدیق کوڕی عەلی کوڕی  حەسەن کوڕی حسێنە، لە ساڵی ١٩٢٧ لە دێی (بلووکین)ی سەر بە ناوچەی (ئاغجەلەر)ی قەزای چەمچەماڵ ھاتووەتە دنیاوە . بە منداڵی چووەتە حوجرە، لای مەلا عەبدولعەزیزی شیلە خانی (عەبدولعەزیز کوڕی محەمەد گووروون) لە مزگەوتی حاجی قادری عەللاو و مزگەوتی عەبدولڕەزاق لە شاری کەرکووک خوێندوویە، ھەموو زانستێکی دینیی تەواوکردووە و ئیجازەی لێ وەرگرتووە. پاشان پێشنوێژ و مامۆستایەتیی لە مزگەوتی (سەججاد) کردووە. لە مزگەوتی حاجی قادر عەللاویش کە ھاوزەمان پەیمانگای ئیسلامی بووە، دەرسی وتووەتەوە.

 ژیانی هاوسەرگیری 
سدیق بلووکینی، لە  ڕۆژی ٥/١١/١٩٤٧ ژنی ھێناوە و لە خاتوو "نازدارە کچی مەلا عەبدولعەزیزی محەمەد گووروون" منداڵەكانی بەناو ساڵی لەدایك بوونیان (ئاواز ١٩٤٩، کەنعان ١٩٥٣، دڵشاد ١٩٥٦، ئازاد ١٩٥٧، نەوزاد ١٩٦١، نەزەھات ١٩٦٣ ) .

 چالاکیی سیاسی 
دووکانی فرۆشتنی کەرەستە و ئامێری کارەباییی لەسەر جادەی مەجیدییە و جادەی ئەتڵەسیش ھەبووە، ڕۆژنامەی "ڕای گەل - رأي الأهالي"ی خۆیی لەمەی دوایییاندا فرۆشتووە. ھەر لە لاوی و ئاخرو ئۆخری ساڵانی سییەوە تێکەڵی سیاسەت بووە و بە ئەندامی (حیزبی ھیوا) وەرگیراوە. پاشان چووەتە ڕیزی (پارتی دیموکراتی کورد). ھێندە چالاک و ھەڵسووڕاو بووە، بووە بە بەرپرسی لیژنەی ناوچەی کەرکووکی پارتی. ١٩٥١ بەر لە سازدرانی دووەم کۆنگرەی پارتی، بووە بە لایەنگری باڵی ساڵح ڕوشدی دژی باڵی ھەمزە عەبدوڵڵای سکرتێری ئەوسای حیزب.

 لایەنە سیاسییەکانی دیکەی عیراق 
تێکەڵی لایەنە سیاسییەکانی دیکەی عیراق بووە، بە تایبەت حیزبی نیشتمانیی کامیل جادرچی، بەتایبەت بووەتە بەرپرسی لقی کەرکووکی ئەو حیزبە و خاوەنی ئیمتیاز و بەڕێوەبەری ڕۆژنامەی کوردی - عەرەبیی حەفتانەی (ڕای گەل- رأي الأهالي)ی ئۆرگانی حیزبەکەیش کە لە کەرکووک دەرچووە . 

 كۆچی دوای 
تاقمێک تورکمانی ناحەز ڕۆژی ١٧/٨/١٩٦٢ غافڵکوژیان کردووە. ئیدی منداڵەکانی لای باپیریان لە دایکەوە دەستی سۆزیان بەسەردا کێشراوە و گەورە کراون.ئەوەی زانراوە، یەکەم ژمارەی ڕۆژی ٦/٩/١٩٥٩ و ژمارە ٧١ی ٥/٩/١٩٦١ بڵاوبووەتەوە. 

مام جەلال، ھەندێ لە بیرەوەرییەکانم لەگەڵ مامۆستا ئیبراهیم ئەحمەدی نەمر، ڕۆژنامەی "کوردستانی نوێ"، سلێمانی، ژمارە ٢١٢٢، ١٧/٤/٢٠٠٠؛ مام جەلال، ھەمزەیی و ساڵحی لە پارتی دا، گۆڤاری "خاک"، سلێمانی، ژمارە ٢٠، ١٠/٢/١٩٩٩؛ زانیاریی ڕۆژانی ٨/٩ و ٥/١٠/٢٠١٦ ی بەڕێز نەوزاد سدیق بلووکینی سەبارەت بە ژیانی باوکی.گۆڤاری گەلاوێژ (بەرگی یازدەهەم / بەشی یەكەم ) ژیاننامە و پێڕست ، ل 7958 - 7959 ، ئامادەكردنی ( سدیق ساڵح ، ڕەفیق ساڵح ، عبدوڵڵا زەنگەنە ) لە بڵاوكراوەكانی بنكەی ژین بۆ بووژاندنەوەی كەلەپووری و بەڵگەنامەیی و ڕۆژنامەوانیی كوردی .

 سەرچاوەکان